text: Tal siger ikke alt, når det gælder ældrepleje
  18 april 2017 kl. 18.07
  Varde Kommune følte sig lidt hængt ud, da fagforeningen FOA i påsken noterede, at den kommune bruger færrest penge på ældre.
  FOA udsendt i påskedagene en statistik, der bygger på officielle tal for, hvor meget kommunerne bruger på hver borger over 80 år. Varde ligger i bunden med 136.715 kr. på pleje af ældre, som er over 80 år.
  Esbjerg bruger flest penge på den gruppe borgere. Nemlig 219.877 kr. pr. borger. I midtergruppen ligger Haderslev Kommune med 173.582 kr.
  Borgmester Erik Buhl gentog i TV SYD, at han ikke mener, at ældreplejen i Varde fejler noget.
  - Vi har flere raske ældre. Levealderen er et år højere end gennemsnittet i landsdelen, sagde han til TV SYD.
  Tallene taler ikke for sig selv
  Sundhedsprofessor Kjeld Møller Pedersen, Kolding, bakkede Varde-borgmesteren op.
  - Tallene taler jo ikke for sig selv, sagde han i TV SYD. Forskellen kan ligger i, at Varde måske har færre plejehjem og mere hjemmehjælp end f.eks. Esbjerg.
  - Man skal være forsigtig med at tolke beløbene. Man kan også måle på, om borgerne er tilfredse.
  Og det er de i Varde. TV SYD besøgte tirsdag Inger Thorø Jensen i Tistrup, og hun finder det både trygt og sikkert at bo i kommunen.
  Kjeld Møller Pedersen tilføjede, at de kommunale budgetter har været pressede i flere år. Og antallet af ældre vil stige mærkbart i fremtiden, og det presser kommunerne mere.
  Han tror ikke, at udgifterne til ældreplejen vil stige lige så meget som antallet af ældre. Her spiller bl.a. velfærdsteknologi ind.
  - Den kan være med til at mindske behovet for varme hænder, men ikke erstatte dem, sagde professoren.
  TABEL: SÅ MEGET BRUGER KOMMUNERNE PÅ ÆLDRE BORGERE OVER 80 ÅR.
  Esbjerg219.877
      
      
            Horsens 198.358
            Sønderborg196.865
            Fredericia191.836
            Kolding187.167
            Vejen187.079
            Aabenraa185.651
            Hedensted184.893
            Billund 173.487
            Haderslev172.582
            Vejle163.721
            Tønder159.933
            Fanø151.637
            Varde 136.715
  Kilde: Tal fra Danmarks Statistik, kortlagt af FOA
  
  
  